Pjesme iz Bosne
Pjesme iz Bosne je debitansko muzičko izdanje interpretatorke bosanskohercegovačke sevdalinke Zehre Deović. Objavila ga je 11. decembra 1962. godine u EP izdanju nekadašnja zagrebačka izdavačka kuća Jugoton, a sadrži ukupno četiri pjesme. Započinje sa "Tebi majko misli lete" za koju je muziku i aranžman napisao Ismet Alajbegović "Šerbo", a tekst Nikola Škrba. Sjetni tekst u ovoj pjesmi (što je jedna od prepoznatljivih osobina sevdalinke) veoma kvalitetno otpjevala je Zehra Deović uz isto tako kvalitetnu pratnju dueta na harmonikama doajena sevdalinke Ismeta Alajbegovića "Šerbe" i Jovice Petkovića uz pratnju Orkestra Radio Sarajeva. Važno je napomenuti, da je Zehra Deović prije objavljivanja njenog prvog muzičkog snimka pjevala na Radio Sarajevu od 1960. godine i da je kao i svi pjevači u to vrijeme (koji su pjevali na Radio Sarajevu) pohađala dodatne časove pjevanja. Rezultat takve prakse može se čuti već na njenim prvim tonskim snimcima. Osim harmonike, violine i klarineti izvrsno dopunjavaju cjelokupni zvuk u pjesmi. Zanimljiva je i upotreba pizzicato tehnike sviranja na violinama prilikom kratke pauze orkestra u pjesmi tokom instrumentalnog sviranja nakon prvog otpjevanog stiha, dok nakon drugog otpjevanog stiha klarineti preuzimaju vodeću ulogu tokom kratke pauze orkestra u pjesmi. Sve ovo, uz prepoznatljivo pjevanje Zehre Deović daje poseban pečat ovoj pjesmi. Za drugu pjesmu pod nazivom "Rumen cvijet", muziku i tekst napisao je Zaim Imamović. Naredna pjesma je tradicionalna bosanska sevdalinka "Aj, sinoć meni prođe ašiklija" gdje su Zehru Deović na harmonikama pratili Ismet Alajbegović "Šerbo" i Jovica Petković. Zanimljivost vezana za ovu pjesmu je to da je ista pjevačka melodija korištena za kasniju pjesmu Zehre Deović "Dvije su se vode zavadile" objavljenu na istoimenom albumu iz 1976. godine. Zadnja pjesma na ovom albumu je "Haj, jedva čekam da se mrak navuče" za koju je tekst i muziku napisao Jozo Penava. Pjevačku izvedbu Zehre Deović pratio je Tamburaški orkestar Radio Sarajeva. Ovo raznovrsno muzičko izdanje u kojem su pjevačicu pojedinačno pratili narodni orkestar, tamburaški orkestar, te duet harmonika, spada u red antologijskih ostvarenja bosanske sevdalinke objavljenih u Sarajevu tokom ranih 1960-ih.